Hrvatski policijski tim sastavljen od osam policijskih službenika pomagat će francuskim policajcima u sprječavanju nereda na Europskom nogometnom prvenstvu u Francuskoj dok na njemu bude nastupala hrvatska reprezentacija.

"Policijski će službenici poslove obavljati isključivo u suradnji s francuskim kolegama, šestorica kao dio mobilnih timova u gradovima odigravanja utakmica prvog kruga natjecanja Parizu, Saint Etiennu i Bordeauxu, odnosno i drugim gradovima u slučaju daljnjeg plasmana hrvatske nogometne reprezentacije, dok će dvojica policijskih službenika poslove obavljati u odorama hrvatske policije, ali bez naoružanja, kao časnici za vezu u Parizu", kaže se u priopćenju koje je u ponedjeljak objavljeno na službenim stranicama Ministarstva unutarnjih poslova RH.

U priopćenju se ističe da MUP RH radi pružanja stručne pomoći u cilju sprječavanja nereda vezanih uz sportska natjecanja kontinuirano surađuje s policijama zemalja domaćina velikih sportskih natjecanja od Svjetskog nogometnog prvenstva 1998, održanog također u Francuskoj. Stručna se pomoć odnosi na razmjenu sigurnosnih informacija vezanih uz neometano odvijanje natjecanja te upućivanje policijskih službenika specijaliziranih za rad u području sprječavanja nereda na sportskim natjecanjima, a koristi se pri međunarodnim sportskim natjecanjima na kojima je prisutan velik broj posjetitelja iz više zemalja.